ศก.ไทยติดหล่ม
3เดือนบริโภคส่งออกผลิตทรุด คลังระบุต้องติดตามข้อมูลใกล้ชิด กนง.ถกแนวทางดูแลบาทวันนี้
30 เม.ย. 2556

3เดือนบริโภคส่งออกผลิตทรุด คลังระบุต้องติดตามข้อมูลใกล้ชิด กนง.ถกแนวทางดูแลบาทวันนี้
พิษบาทแข็งทำฤทธิ์เศรษฐกิจไทยไตรมาสแรกวูบหนัก ดัชนีสำคัญหดตัวทุกรายการ 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยภาวะเศรษฐกิจไทยไตรมาสแรก ว่า เริ่มเห็นสัญญาณการแผ่วตัวลงอย่างชัดเจน โดยการบริโภคภาคเอกชนชะลอตัว สะท้อนจากยอดการจัดเก็บภาษีมูลค่าเพิ่มที่ขยายตัวแค่ 6.9% ลดลงเมื่อเทียบไตรมาสก่อนที่ขยายตัว 18% สาเหตุจากการนำเข้าที่ชะลอตัวลง 
ขณะที่การบริโภคสินค้าคงทน สะท้อนจากปริมาณการจำหน่ายรถยนต์นั่งขยายตัวได้ 101.3% ชะลอจากไตรมาสก่อนที่ขยายตัว 268.7% ส่วนปริมาณการจำหน่ายรถจักรยานยนต์ขยายตัว 5.4% โดยเริ่มเห็นสัญญาณการหดตัวในเดือน ก.พ. และ มี.ค. ซึ่งขยายตัวลบ 0.9% และ 0.04% ตามลำดับ 
การลงทุนภาคเอกชน ขยายตัว 6.8% ชะลอลงจากไตรมาสก่อนที่ขยายตัวได้ 43.1% การส่งออกขยายตัว 4.3% ชะลอลงจากไตรมาสก่อนที่ขยายตัว 18.5%ซึ่งเป็นผลจากเงินบาทแข็งค่า 
นายสมชัย กล่าวว่า หากต้องการให้ส่งออกทั้งปีขยายตัวได้ 9% จะต้องเร่งการส่งออกในช่วง 3 ไตรมาสหลังให้โตไตรมาสละ 10% 
ด้านการนำเข้าไตรมาสแรกขยายตัว 8.4% ชะลอลงจากไตรมาสก่อนที่ขยายตัว 16.4% ส่งผลให้ไตรมาสแรกของปี 2556 ขาดดุลแล้ว 7,900 ล้านเหรียญสหรัฐ 
“เศรษฐกิจไทยไตรมาสแรกเริ่มแผ่ว เป็นผลจากค่าเงินบาทที่แข็งค่า ภาคผลิต การบริโภค ภาษีมูลค่าเพิ่มลด ทำให้ต้องเฝ้าติดตามสัญญาณดังกล่าว” นายสมชัย กล่าว 
สำหรับด้านการผลิต พบว่าดัชนีผลผลิตภาคอุตสาหกรรมขยายตัว 2.9% หดตัวลง 2.8% เมื่อเทียบกับไตรมาสก่อนหน้า ดัชนีความเชื่อมั่นอุตสาหกรรมอยู่ที่ 95.5% ต่ำที่สุดในรอบ 5 เดือน เนื่องจากผู้ประกอบการยังกังวลค่าเงินแข็งค่า 
นายสมชัย กล่าวว่า ในวันนี้ธนาคารแห่งประเทศไทยจะเสนอมาตรการเสริมที่จะนำมาใช้ดูแลค่าเงินมาให้กระทรวงการคลังพิจารณา หากยืนยันว่าจะคงอัตราดอกเบี้ยนโยบายไว้ที่ 2.75%
นายณรงค์ชัย อัครเศรณี กรรมการนโยบายการเงิน (กนง.) กล่าวว่า จะมีการประชุม กนง.กันในวันนี้ เพื่อรับทราบข้อมูลภาวะเศรษฐกิจล่าสุดและผลการดำเนินงานในช่วงที่ผ่านมาว่าได้ผลอย่างไรบ้าง ส่วนการพิจารณาดอกเบี้ยยังเป็นวันที่ 29 พ.ค.นี้